**Passio s. Sauinae martyris (BHL 7407)**

Illustrissima autem femina Sauina, colligens reliquias sanctae

et intactae uirginis Christi Seraphiae, et ex more condito immaculato

<corpore>, celebratis uenerabilibus exequiis, ut thesaurum sempiternum

uel margaritam pretiosam reposuit in monumento suo,

quod ipsa sibi cum summo studio et ornatu fecerat. Et non cessabat

ex eo die facere elemosinas multas, confidens in nomine Christi

Iesu, et permanens in fide, quam ei tradiderat sancta uirgo

Christi Seraphia. Studebat autem cotidie uisitare infirmos et in carceribus

reclusos, prestans eis omnia, quae necessaria erant abunde.

94 Veniente igitur prefecto Helpidio, rabidissimo cane, cecus

animo et corporis oculis: tunc preses indicauit ei de religiosissima

femina Sauina omnia, quae gesta fuerant. Quam cum exhibuissent,

introduxerunt in pretorium, et uidens eam, prefectus interrogauit

dicens: «Tu es Sauina, uxor quondam Valentini illustrissimae

memoriae, et filia Herodis?». Sauina respondit: «Ego sum».

180

Prefectus dixit: «Quare oblita es tui et sociasti te Christianis,

quorum uita mors est, et non adoras magis deos, et honoras, quos

adorant domini et Augusti nostri?». Sauina respondit: «Ego

gratias ago Iesu Christo domino, qui me peccatricem per sanctam

famulam suam Seraphiam de multis sordibus et potestate demonum

liberare dignatus est, ut non amplius errarem, sicuti et uos uideo

errare adorando demones». Prefectus dixit: «Vt tu dicis, ergo

non solum nos, sed et domini nostri et Augusti demones adorant,

et non deos!». Sauina respondit: «Vtinam Deum adoraretis, qui

fecit omnia, cuius nutu cuncta reguntur atque gubernantur uisibilia

et inuisibilia, et non stulta aut insensata simulacra demonum adoraretis,

quia cum ipsis pariter in gehenna ignis arsuri eritis uos et

imperatores uestri!». Prefectus dixit: «Per deos omnes! Quod si

non sacrificaueris, non elongabo a te capitalem subire sententiam,

sed mox te faciam gladio uita priuari!». Sauina respondit:

«Non sacrificabo, diabole insane, demoniis tuis, quia Christiana

sum, et Christum habeo Deum, et ipsius sum ancilla et cultrix, et

illi soli me oportet sacrificare!». Tunc diaboli minister prefectus

protulit in eam sententiam, dicens: «Sauinam diis inobedientem, dominos

quoque et Augustos nostros blasphemantem, gladio percuti decreuimus,

atque omnes facultates eius publicis titulis presignari».

Amputato igitur capite sanctae et uenerabilis famulae Christi

Sauinae, Christiani cum gaudio magno corpus eius sustulerunt

et posuerunt in monumento ipsius in oppidum Vendinense, ad Arcum

Faustini, ubi ipsa uenerabiliter reposuerat magistram fidei suae

uirginem Christi Seraphiam.

181

Passa est autem sancta Sauina quarto Kalendas Septembris,

et coronata est una cum fortissima uirgine Seraphia Christo, qui

omnibus in se credentibus uirtutem dat et premia sempiterna: ipsi

honor et gloria una cum Deo Patre in unitate Spiritus Sancti, per

immortalia secula seculorum. Amen.

182